Vilja umfram allt verja atvinnustigið í landinu Forysta Alþýðusambands Íslands stóð fyrir borgarafundi á Akranesi í gærkvöldi undir yfirskriftinni Áfram Ísland - fyrir hag heimilanna . Á fundinn mættu um 50 manns og verður það að teljast lítil fundarsókn þegar tekið er tillit til hvernig hagur heimilanna í landinu er að þróast um þessar mundir . Segja má að fundurinn hafi einkennst af þeirri óvissu sem nú ríkið hér á landi og á meðan ríkisstjórn og forystumenn landsins standa vart í lappirnar í að verja hag landsmanna , geti verkalýðshreyfingin lítið gert annað en beðið átekta meðan spilað er úr þeim málum . Forseti ASÍ hélt framsögu og varð einkum tíðrætt um vandann sem felst í veikum gjaldmiðli og háum vöxtum . Sagði hann stefnu ASÍ að leggja áherslu á að viðhalda atvinnu fremur en að krefjast launahækkana í komandi kjaraviðræðum . Erum í vítahring Gylfi Arnbjörnsson forseti ASÍ opnaði umræðu um stöðuna og framtíðarsýn Alþýðusambandsins með tilliti til útlitsins í efnahagsmálum þjóðarinnar . Vilhjálmur Birgisson formaður VLFA flutti ávarp . Auk ræðuhalda var boðið upp á tónlistaratriði frá félögum í FÍH og nemendur Grundaskóla fluttu lag úr söngleiknum Vítahring . Ef til vill er nafnið á söngleik barnanna táknrænt fyrir umræðuna sem spannst á fundinum um hugsanlegt afnám verðtryggingar , launaþróun og erfiða stöðu verkalýðshreyfingar fyrir komandi kjaraviðræður þegar tekið er tillit til bágrar afkomu fyrirtækja og hrinu uppsagna sem hafin er . Fundurinn einkenndist af bágri stöðu þjóðarbúsins og mikilli óvissu og er þjóðin því í ákveðnum vítahring . Eftir framsöguerindi voru leyfðar fyrirspurnir úr sal og voru allmargir fundarmenn sem nýttu sér að spyrja forystumenn verkalýðshreyfingarinnar um stöðuna . Aðild að ESB og upptaka evru Í erindi sínu ræddi Gylfi Arnbjörnsson m.a. um að vextir og verðbólga á Íslandi sé nú í hæstu hæðum . Sterk krafa er um afnám verðtryggingar lána og sagði hann hana skiljanlega , en vandi væri að finna leið til að framkvæma það . “ Ef verðtrygging verður afnumin þurfa heimilin á endanum að borga brúsann . Því óttast ég pennastriksaðferðina í afnámi verðtryggingar , ” sagði Gylfi . Sagði hann verðbólgu og gengi krónunnar nú fara illa með hag heimilanna í landinu og verst væru þeir staddir sem keypt hefðu íbúðarhúsnæði á síðustu 1 - 2 árum . Gylfa varð tíðrætt um gjaldmiðilsmál . “ Leiðin út úr verðtryggingarvandanum er að komast inn í annað efnahagskerfi . Okkar fólk þarf að búa við sömu kjör á meðan íbúar nágrannalandanna hafa 4 - 5% vexti af íbúðarlánum . Hér á landi eru menn nú að borga 22% vexti af íbúðarlánum sökum þess hversu verðbólgan er há . Þar sem verkalýðshreyfingin er vörsluaðili lífeyrissparnaðar þurfa stjórnvöld tafarlaust að koma að málum og taka ábyrga afstöðu til grundvallaratriða í gjaldeyrismálum , ” sagði Gylfi . Hann fagnaði jafnframt því að tveir stjórnmálaflokkar hafa nú tekið ákvörðun um að flýta landsfundum sínum þar sem upptaka evru verður til umræðu . “ Með aðild að ESB lækkar vöruverð hér á landi og vaxtakjör lækka stórlega , ” sagði hann . Gylfi sagði kjarasamninga lausa 15. febrúar næstkomandi en vill að verkalýðsforystan sýni ábyrgð í formi hófstilltra launakrafna . “ Við getum með aðkomu okkar að komandi kjarasamningum lagt skerf til að fall fyrirtækja verði lægra en útlit er fyrir að það verði , ” sagði Gylfi sem stórlega varar við því að svokölluð Finnska leið verði farin til endurreisnar efnahagslífsins hér á landi . “ Í Finnsku leiðinni var velferðarstigið fellt og atvinnuleysi stórjókst og Finnar hafa ekki enn rétt úr kútnum þó langt sé um liðið frá efnahagshruninu þar í landi . Við í ASÍ viljum axla ábyrgð og forgangsraða þannig að atvinna fólks verði aðalatriðið en það mun bitna á laununum . Við þurfum að byggja upp nýtt samfélag og það þurfa allir að taka á hinum stóra sínum til að það eigi að takast . ” Vill auka verðmæti sjávarafurða Vilhjálmur Birgisson , formaður Verkalýðsfélags Akraness sagði í erindi sínu að framundan blasti við kaupmáttarrýrnun . Sagði hann skýrt að almennt launafólk bæri ekki ábyrgð á því ástandi sem nú ríkti . “ Það eru gjörðir fjárglæframanna . Hvað hefur ríkisstjórnin svo verið að gera síðan 6. október síðastliðinn , ” spurði hann . Ræddi hann stöðu skuldugra heimila og sagði að lánveitendur , sem nú væri ríkið eftir hrun bankanna , hefði bæði belti og axlabönd til að verja sína hagsmuni . Sagði hann að þörf væri fyrir nýja peningamálasefnu , sagði krónuna of veika og nefndi að tillögur um greiðslujöfnunarvísitölu væru jákvæðar en frestuðu einungis vanda skuldugs fólks . Nefndi hann nokkur vopn sem stjórnvöld gætu beitt . Meðal annars að stöðva útflutning á óunnum fiski og auka þannig útflutningsverðmætin , auka aflaheimilildir í þorski um 30 - 40 þúsund tonn og þjóðnýta ætti aflaheimildir útgerðarfyrirtækja . Gagnrýndi hann ofurlaunastefnu og ábyrgðir ríkisins gagnvart Icesafe reikningunum . “ Hér á landi þarf að taka upp ný gildi ; gildi sem leita að réttlæti , jöfnuði og bræðralagi . Það gerist vonandi með kosningum í vor . ” Í fyrirspurnum voru allmargir sem kváðu sér hljóðs . Spurt var nánar um verðtryggingu , gjaldmiðlamál , áhrif lána Alþjóða gjaldeyrissjóðsins , rætt var um atvinnubótavinnu , að stjórnmálamenn öxluðu ábyrgð og vikju ef þeir ekki væru að standa sig og ýmislegt fleira . Ekki almenn þátttaka Fundurinn var boðaður af ASÍ með það í huga að íbúar alls Vesturlands sæktu hann . Það vakti hinsvegar athygli gesta og forystumanna ASÍ að á fundinn mættu fáir gestir og einungis Akurnesingar auk þriggja stjórnarmanna Stéttarfélags Snæfellinga . Ekki einn gestur var á fundinum af starfssvæði Stéttarfélags Vesturlands sem er Hvalfjarðarsveit , Borgarfjörður og Dalir .